b'\n_START_ARTICLE_\nHokejski klub Partizan Gaberje Celje\n_START_SECTION_\nZgodovina\n_START_PARAGRAPH_\nLeta 1948 so na \xc5\xbeelezni\xc5\xa1ki postaji v Celju na\xc5\xa1li 41 palic in 11 \xc5\xbeogic za hokej na travi. Najdeno opremo so prenesli v Kajuhov internat, kjer so nato s pomo\xc4\x8djo profesorja Karla Juga, ki je hokej na travi prinesel iz Beograda, vadili vso zimo. Spomladi leta 1949 je nato Karel Jug, hokejistom na ledu ponudil, da panogo igrajo kot dopolnilni trening v poletnem \xc4\x8dasu. Tako so nato avgusta istega leta v Celju na Glaziji odigrali prvo tekmo proti ekipi Ilirije iz Ljubljane. Ekipo so sestavljali igralci hokeja na ledu s svojo opremo, pravila igre hokeja na travi pa so bila bolj ali manj neznana._NEWLINE_Do leta 1952 so celjski hokejisti na travi nastopali le na turnirjih v Mariboru in Zagrebu. V letih 1952 in 1953 se nato udele\xc5\xbeijo prvega in drugega prvenstva Slovenije, \xc5\xbee na tretjem prvenstvu pa se zavihtijo na vrh in postanejo republi\xc5\xa1ki prvaki Slovenije ter sodelujejo tudi na dr\xc5\xbeavnem prvenstvu Jugoslavije v Subotici. Tudi v naslednjih dveh letih se Celjani udele\xc5\xbeijo jugoslovanskega dr\xc5\xbeavnega prvenstva in tako leta 1955, kot tudi 1956 osvojijo peto mesto. V letih 1957, 1958 in 1959 so na republi\xc5\xa1kem prvenstvu Slovenije, trikrat zapored kon\xc4\x8dali na drugem mestu. Leta 1960 prvenstvo Slovenije, zaradi trenj v podzvezi, ni bilo organizirano. Leta 1961 se nato za\xc4\x8dne prevlada celjskega hokeja na travi v Sloveniji, ki traja do leta 1967 in klub tako v tem obdobju osvoji sedem zaporednih naslovov republi\xc5\xa1kega prvaka Slovenije. Leta 1965 so zmagali tudi na prvem tekmovanju za pokal Slovenije in pokalno lovoriko nato do leta 1975 osvojili kar desetkrat. Na vrhuncu svoje premo\xc4\x8di v Sloveniji, so Celjani leta 1967 in leta 1968 v pokalnem tekmovanju Jugoslavije izpadli \xc5\xa1ele v polfinalu. V letih 1962 in 1967 pa so na dr\xc5\xbeavnem prvenstvu Jugoslavije, kon\xc4\x8dali na nehvale\xc5\xbenem \xc4\x8detrtem mestu. Leta 1967 so igralci HK Partizan Gaberje Celje osvojili svoj prvi prijateljski mednarodni turnir v Trstu._NEWLINE_Leta 1976 odigra HK Partizan Gaberje Celje v zvezni ligi le pet tekem in nato odstopi od tekmovanja. Glavni vzrok je pomanjkanje finan\xc4\x8dnih sredstev, saj ni nikakr\xc5\xa1ne podpore s strani zveze telesnokulturne organizacije (ZTKO) v Celju. V naslednjih letih je hokej na travi obsojen na \xc5\xbeivotarjenje in obstaja bolj ali manj, le kot sekcija s tedensko vadbo znotraj \xc5\xa0D Partizan Gaberje. Leta 1984, ko se za\xc4\x8dno tekmovanja v dvoranskem hokeju, se Celjani le teh redno udele\xc5\xbeujejo. Najve\xc4\x8dji uspeh v tem obdobju pa dose\xc5\xbeejo leta 1988, ko osvojijo drugo mesto. Klub dokon\xc4\x8dno preneha igrati po osvojenem petem mestu na dvoranskem prvenstvu leta 1995, ki je bilo organizirano prav v Celju.'